OBRAZLOŽITVENI MEMORANDUM

1. OZADJE PREDLOGA

Razlogi za predlog in njegovi cilji

V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od Direktive, za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom.

V dopisu, ki ga je Komisija evidentirala 18. aprila 2012, je Portugalska republika zaprosila za dovoljenje za nadaljnjo uporabo ukrepa, ki odstopa od členov 168, 193 in 250 Direktive 2006/112/ES, zaradi uporabe posebne in neobvezne ureditve v sektorju prodaje od vrat do vrat.

V skladu s členom 395(2) Direktive 2006/112/ES je Komisija z dopisom z dne 1. junija 2012 o zahtevku Portugalske republike obvestila ostale države članice. Z dopisom z dne 6. junija 2012 je Komisija Portugalsko republiko obvestila, da ima na voljo vse informacije, potrebne za presojo zahtevka.

Splošno ozadje

Člen 168 Direktive 2006/112/ES določa, da ima davčni zavezanec pravico do odbitka DDV, obračunanega pri nakupih, opravljenih za namene obdavčenih transakcij. V členu 193 Direktive 2006/112/ES je določeno, da je DDV dolžan plačati davčni zavezanec, ki dobavlja obdavčljivo blago ali opravlja obdavčljivo storitev, razen v primerih, v katerih je davek v skladu s členi 194 do 199 in členom 202 dolžna plačati druga oseba. V členu 250(1) Direktive 2006/112/ES je določeno, da mora vsak davčni zavezanec predložiti obračun DDV, ki vsebuje vse podatke, potrebne za izračun davka, za katerega je nastala obveznost obračuna in odbitkov, in, kolikor je to potrebno za določitev osnove za obdavčitev, skupno vrednost transakcij, ki se nanašajo na ta davek in odbitke, ter vrednost kakršnih koli oproščenih transakcij.

Vendar ukrep, ki ga izvaja Portugalska republika, odstopa od zgoraj navedenih določb. Ta posebna in neobvezna ureditev zadeva podjetja, ki delujejo v sektorju prodaje od vrat do vrat, ki izpolnjujejo posebne pogoje in so od pristojnih davčnih organov prejela dovoljenje za uporabo takšne ureditve. Omenjena podjetja uporabljajo prodajalce na drobno, ki delujejo kot posredniki, katerim neposredno prodajajo svoje proizvode, slednji pa te iste proizvode prodajajo naprej neposredno končnim potrošnikom.

Z odstopanjem od člena 193 Direktive 2006/112/ES so podjetja, za katera se uporablja ureditev, zavezana k plačilu DDV na blago, ki ga njihovi prodajalci na drobno dobavijo končnim potrošnikom. Z odstopanjem od člena 168 Direktive 2006/112/ES imajo navedena podjetja pravico do odbitka DDV, ki so ga dolžni plačati ali so ga plačali njihovi prodajalci na drobno za zadevno blago, ki so jim ga dobavila. Z odstopanjem od člena 250 Direktive 2006/112/ES se obveznost prodajalca na drobno, da predloži obračun DDV v zvezi z blagom, ki so jim ga dobavila pooblaščena podjetja, in dobavo tega blaga končnim potrošnikom, prenese na pooblaščeno podjetje.

Dovoljenje za uporabo navedene posebne ureditve se lahko izda samo podjetjem, katerih celotni letni promet izhaja iz prodaje od vrat do vrat, ki jo opravljajo prodajalci na drobno, ki poslujejo v svojem imenu in za svoj račun, pod pogojem, da so vsi proizvodi, ki jih prodaja podjetje, navedeni na vnaprej pripravljenem ceniku, ki se uporablja na stopnji končne potrošnje, podjetje pa jih prodaja neposredno prodajalcem na drobno, ti pa nato neposredno končnim potrošnikom.

Ukrep odstopanja Portugalske republike je bil prvič odobren z Odločbo Sveta 2004/738/ES[1] za obdobje do 31. decembra 2009 in ponovno odobren s Sklepom Sveta 2010/39/EU[2] do 31. decembra 2012.

V trenutnem zahtevku je Portugalska republika obvestila Komisijo, da so razlogi, na podlagi katerih je Svet sprejel Sklep 2010/39/EU, še vedno veljavni, in pojasnila, da se posebna ureditev uporablja do današnjega dne in da se je izkazala za zelo uporabno, ker je poenostavila pobiranje DDV in ohranila bolj učinkovit nadzor nad DDV v zadevnem sektorju.

Odstopanja so navadno odobrena za omejeno obdobje, da se lahko oceni, ali je posebni ukrep ustrezen in učinkovit. V zvezi s tem Komisija na podlagi informacij, ki jih je zagotovila Portugalska republika, meni, da zadevna posebna ureditev omogoča poenostavitev tako za davčne uprave kot za podjetja, saj večinoma zadeva zelo majhne davkoplačevalce brez ustrezne strukture ali organizacijske sposobnosti za izpolnjevanje zahtev zakona o DDV. Ukrep le v zanemarljivem obsegu vpliva na znesek dolgovanega davka pri končni potrošnji. Ukrep odstopanja je zato primerno podaljšati.

Vendar pa bi moralo biti vsako podaljšanje časovno omejeno, da se oceni, ali so pogoji, na katerih temeljijo odstopanja, še vedno veljavni. Zato se predlaga, da se odstopanje podaljša do konca leta 2015 in da se od Portugalske republike zahteva, da skupaj z zahtevkom za podaljšanje najkasneje do 1. aprila 2015 predloži poročilo, ki bo vsebovalo pregled uporabe posebne ureditve za primer, da bi se predvidevalo nadaljnje podaljšanje po letu 2015.

Veljavne določbe na področju, na katero se nanaša predlog

Ni relevantno.

Usklajenost z drugimi politikami in cilji Unije

Ni relevantno.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Posvetovanje z zainteresiranimi stranmi

Ni relevantno.

Zbiranje in uporaba strokovnih mnenj

Zunanje strokovno mnenje ni bilo potrebno.

Ocena učinka

Namen predloga je poenostavitev postopka za obračunavanje davka, zato ima potencialno pozitiven učinek tako za podjetja kot za uprave. To rešitev je Portugalska republika opredelila kot ustrezen ukrep.

3. PRAVNI ELEMENTI PREDLOGA

Povzetek predlaganega ukrepa

S predlogom bi se Portugalski republiki dovolila nadaljnja uporaba ukrepa, ki odstopa od členov 168, 193 in 250 Direktive 2006/112/ES, da bi se lahko določenim pooblaščenim podjetjem naložila obveznost za DDV na blago, ki ga končnim potrošnikom dobavljajo prodajalci na drobno, ki delujejo kot posredniki, tako da bi se tem določenim podjetjem omogočila pravica do odbitka DDV, ki so ga dolžni plačati ali so ga plačali ti prodajalci na drobno za nakup zadevnega blaga, in na pooblaščena podjetja prenesla obveznost predložitve obračuna DDV v zvezi z dobavo zadevnega blaga s strani pooblaščenih podjetij prodajalcem na drobno in s strani prodajalcev na drobno končnim potrošnikom.

Uporabo in potrebo po ukrepu za odstopanje mora Portugalska republika v primeru kakršne koli zahteve po podaljšanju ponovno preučiti ter o njima pripraviti poročilo. Sklep bo prenehal veljati na v njem določen datum.

Pravna podlaga

Člen 395(1) Direktive Sveta 2006/112/ES z dne 28. novembra 2006 o skupnem sistemu davka na dodano vrednost.

Načelo subsidiarnosti

Predlog je v izključni pristojnosti Unije. Načelo subsidiarnosti se zato ne uporablja.

Načelo sorazmernosti

Predlog je skladen z načelom sorazmernosti iz naslednjih razlogov:

Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.

Zaradi ozkega področja za odstopanje je posebni ukrep sorazmeren z želenim ciljem.

Izbira instrumentov

Predlagani instrument: sklep Sveta.

Druga sredstva ne bi bila ustrezna iz naslednjih razlogov:

Na podlagi člena 395 Direktive Sveta 2006/112/ES lahko samo Svet na predlog Komisije soglasno dovoli odstopanje od skupnih predpisov o DDV. Sklep Sveta je edini ustrezni instrument, saj se lahko naslovi na posamezno državo članico.

4. PRORAČUNSKE POSLEDICE

Predlog ne bo imel negativnih učinkov na lastna sredstva Unije, pridobljena iz DDV.

5. NEOBVEZNI ELEMENTI

Predlog vsebuje klavzulo o pregledu in klavzulo o časovni omejitvi veljavnosti.

2012/0314 (NLE)

Predlog

SKLEP SVETA

o spremembi Sklepa 2010/39/EU, ki Portugalski dovoljuje nadaljnjo uporabo ukrepa odstopanja od členov 168, 193 in 250 Direktive 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[3], zlasti člena 395(1) Direktive,

ob upoštevanju predloga Evropske komisije,

ob upoštevanju naslednjega:

(1) Z dopisom, ki ga je Komisija evidentirala 18. aprila 2012, je Portugalska zaprosila za dovoljenje za nadaljnjo uporabo posebnega ukrepa, ki je bil predhodno odobren s Sklepom Sveta 2010/39/EU[4] in odstopa od določb Direktive 2006/112/ES, ki urejajo pravico do odbitka, osebe, ki so dolžne plačevati davek, in obveznost predložitve obračuna DDV.

(2) V skladu z drugim pododstavkom člena 395(2) Direktive 2006/112/ES je Komisija z dopisom z dne 1. junija 2012 o zahtevku Portugalske obvestila druge države članice. Komisija je z dopisom z dne 6. junija 2012 Portugalsko obvestila, da ima na voljo vse informacije, potrebne za presojo zahtevka.

(3) Ukrep odstopanja, ki ga izvaja Portugalska, odstopa od določb Direktive 2006/112/ES, ker omogoča uporabo posebne in neobvezne ureditve za določena podjetja, ki delujejo v sektorju prodaje od vrat do vrat in ki izpolnjujejo posebne pogoje, če so pridobila dovoljenje pristojnih davčnih organov. Navedena podjetja uporabljajo poseben poslovni model, v skladu s katerim svoje proizvode prodajajo neposredno prodajalcem na drobno, ki delujejo kot posredniki, slednji pa te iste proizvode prodajajo naprej končnim potrošnikom.

(4) Posebni ukrep od člena 168 Direktive 2006/112/ES, ki ureja pravico davčnega zavezanca do odbitka DDV, obračunanega na blago in storitve, ki se mu dobavijo za namene njegovih obdavčenih transakcij, odstopa s tem, da navedenim podjetjem daje pravico do odbitka DDV, ki so ga dolžni plačati ali so ga plačali njihovi prodajalci na drobno za zadevno blago, ki so jim ga dobavila.

(5) Posebni ukrep od člena 193 Direktive 2006/112/ES, ki ureja obveznost plačila DDV, odstopa s tem, da določa podjetja, za katera se uporablja ureditev, kot osebo, ki je zavezana k plačilu DDV na blago, ki ga njihovi prodajalci na drobno dobavijo končnim potrošnikom.

(6) Posebni ukrep od člena 250 Direktive 2006/112/ES, ki ureja obveznost predložitve obračuna DDV, odstopa s tem, da prenaša obveznost prodajalcev na drobno, da predložijo obračun DDV v zvezi z blagom, ki so jim ga dobavila navedena podjetja, in dobavo tega blaga končnim potrošnikom.

(7) Posebni ukrep se lahko uporablja samo za podjetja, katerih celotni letni promet izhaja iz prodaje od vrat do vrat, ki jo opravljajo prodajalci na drobno, ki poslujejo v svojem imenu in za svoj račun, pod pogojem, da so vsi proizvodi, ki jih prodaja podjetje, navedeni na vnaprej pripravljenem ceniku, ki se uporablja na stopnji končne potrošnje, podjetja pa svoje proizvode prodajajo neposredno prodajalcem na drobno, ti pa nato neposredno končnim potrošnikom.

(8) Ta posebna ureditev zagotavlja, da je DDV, pobran na stopnji trgovine na drobno za prodajo proizvodov iz teh podjetij, dejansko plačan ministrstvu za finance, in tako preprečuje davčne goljufije. Prav tako olajšuje delo davčne uprave s poenostavitvijo načinov pobiranja DDV in zmanjšanjem obveznosti prodajalcev na drobno v zvezi z DDV.

(9) Po podatkih, ki jih predložila Portugalska, se pravni in dejanski položaj, ki utemeljuje trenutno uporabo zadevnega posebnega ukrepa, ni spremenil in še vedno obstaja. Portugalski bi zato bilo treba dovoliti nadaljnjo uporabo tega posebnega ukrepa za novo obdobje, omejeno do 31. decembra 2015, da se omogoči pregled potrebnosti in učinkovitosti ukrepa odstopanja.

(10) Če Portugalska meni, da je potrebno nadaljnje podaljšanje po letu 2015, mora Komisiji skupaj z zahtevkom za podaljšanje predložiti poročilo o izvajanju ukrepa, in sicer najpozneje do 31. marca 2015, da se zagotovi dovolj časa, da Komisija preuči zahtevek in da Svet sprejme morebiten predlog Komisije.

(11) Odstopanje bo imelo zgolj zanemarljiv učinek na skupni znesek davčnih prihodkov, zbranih na ravni končne potrošnje, in ne bo negativno vplivalo na lastne vire Unije iz pobiranja davka na dodano vrednost.

(12) Sklep 2010/39/EU bi bilo zato treba ustrezno spremeniti –

SPREJEL NASLEDNJI SKLEP:

Člen 1

Člen 4 Sklepa 2010/39/EU se nadomesti z naslednjim:

„Člen 4

1. Ta sklep preneha veljati 31. decembra 2015.

2. Zahtevek za podaljšanje posebnega ukrepa iz tega sklepa se Komisiji predloži najpozneje do 31. marca 2015. Takšnemu zahtevku je priloženo poročilo o izvajanju posebnega ukrepa.“

Člen 2

Ta Sklep se uporablja od 1. januarja 2013.

Člen 3

Ta sklep je naslovljen na Portugalsko republiko.

V Bruslju,

Za Svet

Predsednik

[1] UL L 325, 28.10.2004, str. 62.

[2] UL L 19, 23.1.2010, str. 5.

[3] UL 347, 11.12.2006, str.1.

[4] UL L 19, 23.1.2010, str. 5.